b"\n_START_ARTICLE_\nAristobulos II\n_START_PARAGRAPH_\nAristobulos II (f\xc3\xb8dt ca. 100 f.Kr., d\xc3\xb8d 49 f.Kr.) var yppersteprest og konge av Judea 66-63 f.Kr., og tilh\xc3\xb8rte det hasmoneiske dynasti, en av makkabeerne. Han var en yngre s\xc3\xb8nn av Alexander Jannaios og Salome Alexandra.\n_START_SECTION_\nFamilie\n_START_PARAGRAPH_\nAristobulos var en yngre s\xc3\xb8nn av Alexander Jannaios, konge og yppersteprest, og Salome Alexandra. Etter Alexanders d\xc3\xb8d i 76 f.Kr. etterfulgte hans enke som regent av Judea og innsatte sin eldre s\xc3\xb8nn Johannes Hyrkanos II som yppersteprest. Da Salome d\xc3\xb8de i 67 f.Kr. overtok Hyrkanos ogs\xc3\xa5 konged\xc3\xb8mmet, men Aristobulos var av den overbevisning at han burde overta kongsrollen da han var en bedre leder og kriger.\n_START_SECTION_\nOppr\xc3\xb8r\n_START_PARAGRAPH_\nHyrkanos delte sin mors religi\xc3\xb8se syn, og sympatiserte med fariseere. I kontrast til dette hadde Alexander Jannaios st\xc3\xb8ttet saddukeerne. Forskjellen var at sistnevnte j\xc3\xb8diske sekt hadde sine medlemmer hos presteskapet og de \xc3\xb8verste klassene mens fariseere hadde mer folkelig st\xc3\xb8tte. Aristobulos ga ogs\xc3\xa5 sin st\xc3\xb8tte til saddukeerne og gjorde oppr\xc3\xb8r mot sin eldre bror. Hyrkanos gikk imot ham i spissen for sine tilhengere og leiesoldater. Br\xc3\xb8drene m\xc3\xb8ttes i et slag i n\xc3\xa6rheten av Jeriko. I l\xc3\xb8pet av slagets gang gikk mange av Hyrkanos' krigere over til motsatt side, hvilket sikret Aristobulos seieren._NEWLINE_Hyrkanos s\xc3\xb8kte tilflukt i festningen Akra i Jerusalem, men erobringen av tempelet av Aristobulos tvang Hyrkanos til \xc3\xa5 overgi seg. En fred ble forhandlet hvor Hyrkanos sa fra seg tronen og posisjonen som yppersteprest, men beholdt inntektene fra sin tidligere posisjon._NEWLINE_Enigheten varte ikke lenge da Hyrkanos fryktet at broren ville myrde ham. Han s\xc3\xb8kte tilflukt hos Aretas III, konge av nabateerne, et kongerike i omr\xc3\xa5det \xc3\xb8st for Juda med byen Petra som hovedstad. Nabateerne marsjerte mot Jerusalem med en h\xc3\xa6r p\xc3\xa5 hele 50 000 og beliret byen i flere m\xc3\xa5neder.\n_START_SECTION_\nRomersk innblanding\n_START_PARAGRAPH_\nI l\xc3\xb8pet av den j\xc3\xb8diske borgerkrigen hadde den romerske generalen Gnaeus Pompeius Magnus beseiret konged\xc3\xb8mmene Pontos (nord i Anatolia) og Selevkideriket. Han sendte sin stedfortreder Marcus Scaurus for styre selevkidske Syria._NEWLINE_Ettersom begge hasmoneerne allerede var allierte med romerne, appellerte begge br\xc3\xb8drene til Marcus Scaurus, hver med store gaver og l\xc3\xb8fter for ham p\xc3\xa5 sin side. Scaurus, beveget av en gave p\xc3\xa5 400 talenter, besluttet \xc3\xa5 gi sin st\xc3\xb8tte til Aristobulos og beordret Aretas III om \xc3\xa5 trekke sine styrker ut av Judea. I l\xc3\xb8pet av tilbaketrekningen fulgte Aristobulos etter og p\xc3\xa5f\xc3\xb8rte nabateerne etter sigende store tap._NEWLINE_Da Pompeius kom til Syria i 63 f.Kr. var det begynnelsen p\xc3\xa5 at romerne ble en dominerende faktor i Judea. Begge br\xc3\xb8drene sendte sine delegasjoner til Pompeius, foruten ogs\xc3\xa5 en tredje fraksjon som \xc3\xb8nsket \xc3\xa5 kvitte seg med hele det hasmoneiske dynastiet. Pompeius lot beslutningen dr\xc3\xb8ye, men synes favoriserte Johannes Hyrkanos II framfor Aristobulos II. Antagelig bed\xc3\xb8mte han den eldre, svakere broren som en mer f\xc3\xb8yelig alliert av Romerriket._NEWLINE_Aristobulos mistet t\xc3\xa5lmodigheten med Pompeius' sendrektighet og forlot den romerske leiren i et utbrudd av raseri og dro til festningen i Alexandrion, tidvis referert til som Sartaba, som var reist av hasmoneerne p\xc3\xa5 et fjell mellom Skytopolis og Jerusalem. Pompeius fulgte etter, sammen med Marcus Antonius, leder for kavaleriet, og forlangte at han overga seg og festningen. Aristobulos kapitulerte, og dro direkte videre til Jerusalem for \xc3\xa5 forbedre videre motstand der. Da Pompeius kom etter sviktet motet og han m\xc3\xb8tte Pompeius i hans leir og lovte gull og overgivelse av Jerusalem. Pompeius tok den j\xc3\xb8diske kongen til fange sammen med hans s\xc3\xb8nn og sendte Aulus Gabinius for \xc3\xa5 ta Jerusalem i sin besittelse. Imidlertid var ikke byens innbyggere villige til \xc3\xa5 \xc3\xa5pne sine porter for romerne. Romerne beleiret og erobret byen med makt, og gjorde store \xc3\xb8delegger p\xc3\xa5 b\xc3\xa5de byen og tempelet._NEWLINE_Johannes Hyrkanos II ble gjeninnsatt som yppersteprest, men fratatt nest all politisk makt. Aristobulos var p\xc3\xa5 veg til Judea i 49 f.Kr., sendt av Julius C\xc3\xa6sar, da \xc2\xabhan ble gitt gift av de fra Pompeius' parti\xc2\xbb. Hans eldste s\xc3\xb8nn Alexander Maccabeus ble halshugd av den romerske kommandanten Metellus Scipio i Antiokia ved Orontes. Hans andre s\xc3\xb8nn, Antigonos Mattathias ledet et oppr\xc3\xb8r mot Roma i 40 f.Kr., men ble beseiret og drept i 37 f.Kr."